ET Euroopa Liidu Teataja C 57/11

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 57/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„PIMENT D'ESPELETTE”/„PIMENT D'ESPELETTE-EZPELETAKO BIPERRA”

EÜ nr: FR-PDO-0105-0131-04.04.2011

KGT ( ) KPN ( X )

1. Spetsifikaadi osa, mida muutmine hõlmab:

—  Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod —  Seos piirkonnaga — ☒ Märgistus — ☒ Riiklikud nõuded —  Muud

2. Muudatus(t)e liik:

— ☒ Koonddokumendi või kokkuvõtte muutmine —  Registreeritud KPNi või KGT muutmine, mille kohta ei ole avaldatud koonddokumenti ega kokkuvõtet —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed):

— Liikmesriigi pädeva asutusega seotud andmeid on ajakohastatud.

— Toote kirjeldus: lõhnakriteeriumeid on spetsifikaadis mainitud ekslikult ning need jäetakse välja. Kirjeldust on muu hulgas täpsustatud ja täiendatud toodet kirjeldavate üksikasjadega vastavalt riiklikes kontrollitud päritolunimetust käsitlevates tekstides (kontrollitud päritolunimetuse määrus, tehnilised rakenduseeskirjad ja toote heakskiitmise eeskirjad) sätestatule: — värske terve paprika ja nööril kuivatatud paprika: väliskest on sile; — paprikapulber: peenjahvatus (tükikeste suurus on 5 mm või alla selle), organoleptilised omadused, oranž kuni punakaspruun värvus, niiskusesisaldust alla 12 %.

— Geograafiline piirkond: selgitusi on lisatud nende etappide loetelusse, mis peavad antud piirkonnas toimuma (tootmine, töötlemine, pakkimine), samuti on täiendatud maatükkide kindlakstegemise menetlust. Selgitused kujutavad endast nimetust käsitlevas dekreedis oleva sõnastuse ülevõtmist.

— Päritolutõend: punkti on täiendatud päritolu kontrolli ja tagamise sätete ning nimetuse jälgitavust tagavate sätetega, spetsifikaadi sätteid on muudetud seoses Prantsusmaa kaitstud päritolunimetuste kontrollimeetmete reformi läbiviimisega.

— Tootmismeetod: kontrollitud päritolunimetust käsitlevate riiklike tekstide alusel lisati punkti järgmisi valdkondi käsitlevad üksikasjad: sordi kirjeldus, istutus- ja kasvutingimused maatüki tasandil (päritolunimetusega hõlmatud paprika kasvatamiseks ettenähtud maatükk, kilemultši puhul nõue piirduda kahe järjestikuse reaga, taimede vahed vähemalt 40 cm, keelatud on kasutades muda, linnas valmistatud komposti ja linnade reoveepuhastite jääke), pärast 15. juulit asetleidva niisutamise lubamise tingimused, katteriide kasutamine külmakaitseks, korrapärase fütosanitaarse töötlemise keelamine, saagikuse arvutamise meetodid (paprika keskmiseks kaaluks kehtestati 35 grammi, ühe kilogrammi paprikapulbri valmistamiseks on vaja kaheksa kilogrammi paprikat), korjamine ja sorteerimine (kuivatatud paprika, puhastatud, nii et on eemaldatud mis tahes mustus, välistatud on katkised, lõhedega või kärbunud viljad, korjamise ja sorteerimise vahele jääv aeg ei tohi olla pikem kui 48 tundi) ja kuivatamine (ahjus kuivatamine või järsk veetustamine on keelatud, vilja kuivamine peab olema loomulik, lubatud on kasutada üksnes üht ilma küttekehata ventilaatorit). Täpsustatud on, et paprikapulbri „Piment d’Espelette” turustamisel on lisaks vaakumpakenditele lubatud kasutada ka klaasanumaid.

— Märgistus: tähistus „appellation d’origine contrôlée” (kontrollitud päritolunimetus) või „AOC” jäetakse välja ja lisatakse kohustus kasutada Euroopa Liidu kaitstud päritolunimetuse logo.

— Riiklikud nõuded: riiklikke nõudeid on täiendatud tabeliga, mis sisaldab peamisi kontrollitavaid punkte ja nende hindamise meetodeid vastavalt Prantsusmaa õigusaktides sätestatud korrale.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PIMENT D'ESPELETTE”/„PIMENT D'ESPELETTE-EZPELETAKO BIPERRA”

EÜ nr: FR-PDO-0105-0131-04.04.2011

KGT ( ) KPN ( X )

1. Nimetus:

„Piment d'Espelette”/„Piment d'Espelette-Ezpeletako Biperra”

2. Liikmesriik või kolmas riik:

Prantsusmaa

3. Põllumajandustoote või toidu kirjeldus:

3.1. Toote liik:

Klass 1.8. (vürtsid)

3.2. Toote kirjeldus, mida punktis 1 esitatud nimetus tähistab:

Kaitstud päritolunimetus „Piment d'Espelette”/„Piment d'Espelette-Ezpeletako Biperra” hõlmab liiki Capsicum annuum kuuluvat harilikku paprikat, mida turustatakse värske terve paprikana, nööril kuivatatud paprikana ja paprikapulbrina. Paprikaid kasvatatakse seemnetest, mis kuulvad sorti „Gorria” või sortidesse, mis vastavad järgmistele sordirühma tunnustele: üheaastase rohttaime kõrgus võib olla kuni 80 cm, tervikliku ja ovaalse kuluga lehed kasvavad varrel vaheldumisi; valged õisikud kasvavad üksikuna lehtede varjus, rippuv koonilise kujuga lihav vili on valminult punase värvusega. Vilja sisesein, mis ei ulatu päris ülaosani, jagab vilja sisemuse kolmeks seemneterohkeks seemnekojaks. Paprikakasvatajatel on lubatud kasutada oma põllumajandusettevõttes kasvanud taimede seemneid.

Paprikale „Piment d'Espelette” on iseloomulik intensiivne lõhn, milles on valdav puuviljaline ja/või grilliaroom, mõnikord lisandub värske heina lõhn, mis tundub maitsmisel terav ja tuline, kuid mitte põletav. Valminult on paprika „Piment d'Espelette” punase värvusega ja seda turustatakse kolmel kujul.

— Värske vili tervikuna. Viljal ei esine rohelist värvust, kuju on korrapärane ja kooniline, väliskest on sile, vilja pikkus ilma viljavarreta jääb vahemikku 7–14 cm.

— Nööril kuivatatud viljad. Paprikad seotakse vartpidi nöörile kahe- (ristiasetsevalt), kolme- (kolmikuna) või neljakaupa (ristikujuliselt), punase värvuse ja koonilise kujuga viljade väliskest on sile, vilja pikkus ilma viljavarreta jääb vahemikku 7–14 cm. Ühele nöörile on riputatud 20, 30, 40, 60, 80 või 100 ühesuurust vilja. Nii kujult kui ka suuruselt ühtlased paprikad peavad rippuma nööril korrapäraste vahedega. Selline riputamisviis võimaldab viljade järelvalmimist ja kuivamist.

— Paprikapulber. Pulbriks töödeldakse üksnes ühest ja samast põllumajandusettevõttest pärit viljad. Paprikad jahvatatakse järelvalmimise ja ahjus kuivatamise etapi lõpus. Paprikapulber „Piment d'Espelette” on oranžikast punakaspruunini ulatuva värvusega. Jahvatusaste peab olema piisavalt peen, nii et paprikaosakeste suurus ei oleks üle 5 mm. Paprikale „Piment d'Espelette” on iseloomulikud valdavalt puuviljalise, grilli- ja/või värske heina aroomiga intensiivsed lõhna ja maitseomadused, mida on suus pikemat või lühemat aega tunda terava, kuid mitte põletava aistinguna, mis avaldub tasapisi ja/või nagu tulise jutina. Suus võib paprikapulbris „Piment d'Espelette” ilmneda kergelt magusaid või mõrusid noote. Paprikapulbri niiskusesisaldus jääb alla 12 %.

3.3. Tooraine (üksnes töödeldud toodete puhul):

Ei kohaldata.

3.4. Sööt (üksnes loomse päritoluga toodete puhul):

Ei kohaldata.

3.5. Tootmise erietapid, mis peavad toimuma määratletud geograafilises piirkonnas:

Paprikad peavad olema toodetud ja töödeldud geograafilises piirkonnas.

3.6. Erieeskirjad viilutamise, riivimise, pakendamise jm kohta:

Toode pakendatakse geograafilises piirkonnas. Lisaks toote autentsuse tagamisele säilitatakse sel viisil ka toote omadusi ja eripära ning kaitstakse päritolunimetust „Piment d'Espelette”.

Paprikad koristatakse, kui vilja värvus on punane (rohelist ei esine) ja saak on parimas valmidusastmes. Saagikoristus toimub korrapäraselt. Valminud viljad on õrnad: pärast korjamist tuleb neid käsitleda väga ettevaatlikult. Spetsifikaadis kehtestatud nõudmiste eesmärk on paprika erilisi omadusi säilitada.

Korjamisele järgneva 48 tunni jooksul paprikad sorteeritakse ja saadetakse välja värskelt turustamiseks, seotakse nöörile kuivama või pannakse pulbri valmistamiseks järelvalmima.

Paprikad, mis on ette nähtud pakendamiseks värske terve viljana, ning paprikad, mis seotakse nöörile kuivama, sorteeritakse eraldi. See tegevus nõuab erilist erialast oskusteavet toote tundmisel ja hindamisel, sest vaid nii saab tagada paprikate esmaklassilise kvaliteedi (ühtlane kooniline kuju, sile koor ja vilja pikkus 7–14 cm).

Enne väljasaatmist hoitakse terveid värskeid paprikaid päikese ja niiskuse eest varjus. Viljad pakendatakse väikestesse õhuavadega kastidesse, mida kasutatakse üksnes paprika „Piment d'Espelette” jaoks. Kastid võivad sisaldada kuni 15 kilogrammi ja nende kõrgus ei tohi ületada 25 cm.

Paprikad, mida müüakse 20, 30, 40, 60, 80 või 100 kaupa nöörile riputatuna, seob tootja käsitsi toiduainete sidumiseks kasutatavale nöörile. See tegevus nõuab erilist erialast oskusteavet toote tundmisel ja hindamisel. Tänu KPNiga toote tootjate oskusteabele valmivad tootekirjelduses esitatud nõuetele vastavad paprikanöörid, millel nii kujult kui ka suuruselt ühtlased paprikad ripuvad nööril korrapäraste vahedega.

Pulbri kujul müümiseks ettenähtud paprikad on järelvalminud pärast sorteerimist veel vähemalt 15 päeva jooksul soojas ja hästi õhutatud paigas. Järelvalmimise lõpus viljavartest puhastatud viljad kuivatatakse ja jahvatatakse. See töötlemisetapp eeldab paprika omaduste põhjalikku tundmist ja põlvest põlve edasiantud oskusteavet.

Pulbri pakendamine on oluline etapp, mille eesmärk on säilitada toote organoleptilised omadused.

Paprikapulbri niiskusesisaldus peab jääma alla 12 %. Paprikapulber „Piment d'Espelette” on oranžikast punakaspruuni värvusega, sellele on iseloomulikud valdavalt puuviljalise, grilli- ja/või värske heina aroomiga intensiivsed lõhna- ja maitseomadused, mida on suus pikemat või lühemat aega tunda terava, kuid mitte põletava aistinguna, mis avaldub tasapisi ja/või nagu tulise jutina. Suus võib ilmneda paprikapulbris kergelt magusaid või mõrusid noote.

Kohe pärast jahvatamist pakendatakse pulber vaakumpakendisse.

See tegevus peab toimuma kiiresti, et pulbril ei tekiks selliseid organoleptilisi omadusi nagu märgatav mõrudus, niiske heina, seente, rohu või rääsunud lõhn. Pulber, mida ei pakendata kohe pärast valmistamist, võib muutuda uuesti niiskeks, puutuda kokku eri liiki saastega ja selle omadused võivad kiirelt halveneda.

Tarbimisse laskmisel peab pulber olema pakendatud vaakumpakenditesse tootekaaluga 250 g, 500 g, 1 kg või 5 kg või õhukindlalt suletud anumatesse. Mis tahes värv-, lisa- või säilitusaine (välja arvatud inertgaas) lisamine on keelatud.

Arvestades paprikapulbri lahustuvat iseloomu, peaks päritolupiirkonnas pakendamine tagama lisaks ka toote päritolu jälgitavuse.

3.7. Erieeskirjad märgistamise kohta:

Päritolunimetusega „Piment d'Espelette”/„Piment d'Espelette-Ezpeletako Biperra” hõlmatud värskete paprikate, nööril kuivatatud paprikate või paprikapulbri märgisel peab olema kaitstud päritolunimetus „Piment d'Espelette”/„Piment d'Espelette-Ezpeletako Biperra”, mis on esitatud vähemalt 1,3 korda suurimate tähemärkidega märgisel olevast muust kõige suuremast kirjast. Märgisel peab olema Euroopa Liidu kaitstud päritolunimetuse tähis „AOP” (KPN). Tähisele järgneb vahetult ilma muu vahetekstita kaitstud nimetus.

Märgisel võib olla ka väljend „appellation d'origine protégée” (kaitstud päritolunimetus) või „AOP” (KPN), millele järgneb vahetult ilma muu vahetekstita kaitstud nimetus.

Lisaks märgistusele peab saatedokumentidel, arvetel ja märgistel olema päritolunimetus ning väljend „appellation d’origine protégée” (kaitstud päritolunimetus) ja/või „AOP” (KPN) ja/või Euroopa Liidu Euroopa Liidu kaitstud päritolunimetuse tähis „AOP” (KPN).

4. Geograafilise piirkonna täpne määratlus:

Geograafiline piirkond hõlmab Pyrénées-Atlantiquesi departemangu 10 kommuuni, millest tervikuna Larressore’i ja Souraïde’i kommuunid ning osaliselt järgmised kommuunid: Aïnhoa, Cambo les Bains, Espelette, Halsou, Itxassou, Jatxou, Saint-Pée sur Nivelle ja Ustaritz.

Määratletud piirkonda ainult osaliselt kuuluvate kommuunide omavalitsusse on jäetud kaart, kus on määratud kindlaks geograafilise tootmispiirkonna piir. Kõnealuste kommuunide puhul saab kaardistatud piirkonnaga tutvuda riigi pädeva asutuse veebisaidil kooskõlas Euroopa Ühenduse ruumiandmete infrastruktuuri (INSPIRE) direktiivi nõuetega.

5. Seos geograafilise piirkonnaga:

5.1. Geograafilise piirkonna eripära:

Edela-Prantsusmaal asuva väikese piirkonna Espelette’i kliima on vahemereline ja ookeaniline: suvi on soe (juulis keskmiselt kuni 25 °C) ja talv mahe (jaanuaris keskmiselt 12 °C), hallasid esineb harva (aastas keskmiselt 23 päeva), veel harvem esineb püsiva külmaga päevi (8 päeva 20 aasta kohta).

Olgugi et Espelette’i piirkond asub ookeani ääres, ei mõjuta seda ookeanilise ja mandrilise temperatuuri kontrasti mõjul tekkivad meretuuled (brises marines), sest piirkonda kaitseb umbes 100 m kõrgune künkaahelik, mis toimib tuulebarjäärina ning takistab vee aurustumist ja taimede veetustamist.

Lisaks sellele ümbritseb Espelette’i loodest avatud amfiteatri kujuliselt Pürenee mäestik. Ookeanilt tulevad niisked õhumassid põrkuvad neile esimestele mäemassiividele ja sajavad korrapäraste ja rohkete sademetena maha. Kahekümne viimase aasta kohta arvestatuna on Espelette’i keskmine sademete hulk 1 800 mm.

Aastas sajab keskmiselt 180 päeva. Ka vesikonna tasakaal (vee juurdevoolu ja väljavoolu vahe) on kõrgem, kui mujal Prantsusmaal samal kõrgusel. Pilvkatte suurenemist soodustavad ka ümbritsevad mäereljeefid, mis reguleerivad temperatuuri ja vähendavad öise ja päevase temperatuuri vahet.

Nende maatükkide valikul, kuhu paprikad istutada, lähtutakse kliima pakutavate võimaluste rõhutamisest. Maatükid valitakse välja ja haritakse spetsiifiliselt üles mitu kuud enne paprikataimede istutamist. Maatükid peavad olema piisavalt viljakad ja sisaldama rohkelt orgaanilist ainet taime vajaduste rahuldamiseks, tagama hea veevarustuse ja pinnase vajaliku kuivendamise, asuma sobivas paigas ja saama päikesevalgust ning vältima erosiooni. Maatüki pinnase tekstuuris on tasakaalustatult esindatud savi, setted ja liiv ning igal aastal lisatakse sinna kõdusõnnikut.

Pürenee mägedes tekib põhja- ja lõunanõlvade vahel tuul nimega föön (fœhn) ning lõunatuul, mida nimetatakse haïze hegoa. Piirkonnas puhuva sooja tuule eripära seisneb selles, et nii päeval kui ka öösel säilitab see sama tugevuse. Tuult esineb sagedamini sügisel ja talvel, mil see aitab väga sobivalt kaasa viljade valmimisele ja kuivamisele.

Registreeritud meteoroloogilised andmed näitavad, et Espelette’i väike piirkond on väga erilaadsete kliimatingimustega, mis tulenevad piirkonna geograafilise ja geomorfoloogilise asendi koosmõjust.

5.2. Toote eripära:

Paprikale „Piment d'Espelette” on iseloomulik intensiivne lõhn, milles on valdav puuviljaline ja/või grilliaroom, mõnikord lisandub värske heina lõhn, mis tundub maitsmisel terav, kuid mitte põletav. Valminult on paprika „Piment d'Espelette” punase värvusega ja seda turustatakse kolmel kujul: värske tervikliku paprikana, paprikapulbrina ja nööril kuivatatud paprikana.

Paprikat hakati Espelette’i piirkonnas viljelema XVI sajandil. Tõenäoliselt jõudis taim Hispaaniast Labourdi provintsi samal viisil nagu Nive’i orus kasutusele võetud mais. Esimene viide liiki Capsicum kuuluva paprika kasutamisest maitsetaimena pärineb XVII sajandist. Kõnealused paprikad hakkasid edukalt asendama liha maitsestamisel ja säilitamisel siiani kalli hinna eest sisse veetud musta pipart.

Paprikale omistati samuti raviomadusi ning seetõttu jõudis taim kiiresti ka koduapteekidesse. 1745. aastal osutatakse isa Manuel de Larramendi baski keele sõnaraamatus paprika „Piment d'Espelette” kasutamisele vürtsina.

Kõigepealt hakkasid paprikaid koduaedades oma tarbeks kasvatama perenaised, järgnes kaubanduslik tootmine lihakaupmeeste ja kõrtsipidajate jaoks, keda pärast Louis XV antud kaubitsemisluba kogunes Espelette’i rohkesti.

Vaatamata maapiirkondade põhjalikule muutumisele 19. ja 20. sajandil, on paprika „Piment d'Espelette” kasvatamist jätkatud ja vili seostub tihedalt kohaliku gastronoomia ja piirkonna identiteediga.

Paprika „Piment d'Espelette” kasvatamisest saadav tulu oli veel üsna hiljuti seda kasvatavate naise isiklik sissetulek, mis oli täienduseks väikeste põllumajandusettevõtete piiratud ulatusega mitmekesisest aedviljakasvatusest saadavale tagasihoidlikule tulule.

Paprikakasvatust seostatakse ka traditsiooniliste aiapidamis-loomakasvatustalude säilimisega.

Paprikate kuivatamine sügisel majade esiküljel on piirkondliku kultuuri iseloomulik tahk.

Paprika „Piment d'Espelette” on tänapäeval ainuke traditsiooniline vürtsina kasutatav paprika Prantsusmaal. Arvestades, et paprika kuulub troopilist päritolu liiki Capsicum annuum L., ei õnnestu seda Prantsusmaa laiuskraade arvestades viljeleda ja vürtsiks töödelda muul viisil kui väga erilistes tingimustes ja kasvatamiseks kohandunud sordina.

Tuleks meenutada, et liik Capsicum annuum L. on alates 1930. aastast botaanikutele tuntud kui taim, mille omadused avalduvad vastavalt pinnasele ja kliimatingimustele väga erinevalt.

Taim on säilitanud oma troopilistelt eellastelt päritud nõudlikkuse kliimatingimuste suhtes. Taim peab olema rohkesti ja korrapäraselt veega varustatud, samas ei talu ta ei liigniiskust ega ka kuivust. Liigne vesi juure tasandil peatab taime kasvu täielikult. Teisest küljest hakkab taim kasvama üksnes siis, kui mulla temperatuur on üle 12 °C, ja kasvab jõudsalt, kui keskmine temperatuur on 20 °C päevase ja öise temperatuuri väheste kõikumistega.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Espelette’i väikese piirkonna kliima ühendab sellele laiuskraadile ainuomasel viisil õiget temperatuuri ning niiskust, mida on vaja taime kasvuks ja vilja töötlemisel vürtsiks. Temperatuuri, sademete ja soojusregulatsiooni omadused vastavad taime nõudmistele.

Kohalik sordivorm pärineb valikust, mida tootjad, algselt ainult perenaised, pika aja jooksul kasvatatavast suurest kogusest välja valisid. Kõik need omadused on täielikus kooskõlas kohaliku keskkonna tingimustega ja võimaldavad toote töötlemist vürtsiks, mille kindlakskujunenud omadused on terav, kuid mitte põletav maitse ja lõhn.

Kohalik sort on otseselt kohalike tootjate vaatluste ja oskusteabe tulemus: see väljendab tootja ja keskkonna vahelist mitmetahulist suhet ja on kohalike kliimatingimustega suurepäraselt kohastunud.

Alates seemnete valikust kuni vürtsi ja kõigi selle organoleptiliste omaduste säilitamiseni kasutatakse igas etapis kohalikku oskusteavet, mida on tulnud põhjalikult õppida. Paprika „Piment d'Espelette” kasvatamine ja töötlemine nõuab tegevuse täpset jälgimist ja eeldab sagedast käsitsi sekkumist. Sajandeid on nii meestel kui ka naistel õnnestunud säilitada sordivorme ja traditsioonilisi kasvatamise, kuivatamise ja töötlemise tehnikaid, mis on võimaldanud toote algupära säilitada.

Gastronoomias on paprikal „Piment d'Espelette” oluline roll: Prantsusmaal on see tuntud kui Baskimaa vürts. Näiteks on mitmed kohalikud väljendid, mis põhinevad sõnal piment (paprika) ja Espelette’i paprikafestival on oluline üritus kogu piirkonna jaoks: sel päeval täitub linn umbes 20 000 inimesega, kes tahavad osta paprikatooteid ja tähistada kõike tootega „Piment d'Espelette” seonduvat.

Vanal ajal võimaldas paprika „Piment d'Espelette” seda kasvatavate naiste majanduslikku sõltumatust, praegu moodustab paprikakasvatusega seonduv olulise osa ligikaudu 60 põllumajandusettevõtte sissetulekust ja paprika „Piment d'Espelette” kasvatamine võimaldab väikestel pereettevõtetel oma tegevust jätkata.

Kõnealuses piirkonnas on paljude lihatooteid või valmistoite valmistavate ettevõtjate või toitlustusettevõtjate tegevus otseselt seotud paprikaga „Piment d’Espelette”.

Riiklikul tasandil on Prantsuse köögi kokad paprikale „Piment d 'Espelette” truud ja sageli on paprika üks nende retsepti saladus.

Viide spetsifikaadi avaldamisele:

(Määruse (EÜ) nr 510/2006 (4) artikli 5 lõige 7)

https://www.inao.gouv.fr/fichier/CDCPimentDEspelette.pdf

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.

(3) Vt joonealust märkust 2.

(4) Asendatud Euroopa Parlamendi ja nõukogu 21. novembri 2012. aasta määrusega (EL) nr 1151/2012 põllumajandustoodete ja toidu kvaliteedikavade kohta.